**Projektas**

**PLUNGĖS RAJONO SAVIVALDYBĖS**

**TARYBA**

**SPRENDIMAS**

**DĖL TRIUKŠMO PREVENCIJOS PLUNGĖS RAJONO SAVIVALDYBĖS VIEŠOSIOSE VIETOSE TAISYKLIŲ PATVIRTINIMO**

2024 m. liepos 25 d. Nr.T1-

Plungė

Vadovaudamasi Lietuvos Respublikos vietos savivaldos įstatymo 15 straipsnio 2 dalies 27 punktu ir Lietuvos Respublikos triukšmo valdymo įstatymo 13 straipsnio 1 dalies 2 punktu, Plungės rajono savivaldybės taryba nusprendžia:

1. Patvirtinti Triukšmo prevencijos Plungės rajono savivaldybės viešosiose vietose taisykles (pridedama).
2. Pripažinti netekusiu galios Plungės rajono savivaldybės tarybos 2017 m. balandžio 27 d. sprendimą Nr. T1-96 „Dėl Triukšmo prevencijos Plungės rajono savivaldybės viešosiose vietose taisyklių patvirtinimo“.

3. Skelbti šį sprendimą Teisės aktų registre ir Plungės rajono savivaldybės interneto svetainėje [www.plunge.lt](http://www.plunge.lt).

Savivaldybės meras

SUDERINTA:

Savivaldybės meras Audrius Klišonis

Administracijos direktoriaus pavaduotoja Jovita Šumskienė

Savivaldybės tarybos posėdžių sekretorė Irmantė Kurmienė

Teisės, personalo ir civilinės metrikacijos skyriaus patarėja Donata Norvaišienė

Bendrųjų reikalų skyriaus vedėja Jurgita Saldukienė

Savivaldybės gydytoja Oresta Gerulskienė

Bendrųjų reikalų skyriaus kalbos tvarkytoja Simona Grigalauskaitė

Sprendimo projektą rengė Bendrųjų reikalų skyriaus vyr. specialistas Tomas Mikelkevičius

PATVIRTINTA

Plungės rajono savivaldybės tarybos 2024 m. liepos 25 d. sprendimu Nr. T1-

**TRIUKŠMO** **PREVENCIJOS PLUNGĖS RAJONO SAVIVALDYBĖS**

**VIEŠOSIOSE VIETOSE TAISYKLĖS**

**I SKYRIUS**

**BENDROSIOS NUOSTATOS**

1. Triukšmo prevencijos Plungės rajono savivaldybės (toliau – Savivaldybė) viešosiose vietose taisyklės (toliau – Taisyklės) parengtos vadovaujantis Lietuvos Respublikos triukšmo valdymo įstatymu (toliau – Įstatymas), Lietuvos Respublikos Vyriausybės nutarimais, Lietuvos higienos norma HN 33:2011 „Triukšmo ribiniai dydžiai gyvenamuosiuose ir visuomeninės paskirties pastatuose bei jų aplinkoje“, patvirtinta Lietuvos Respublikos sveikatos apsaugos ministro 2011 m. birželio 13 d. įsakymu Nr. V-604 „Dėl Lietuvos higienos normos HN 33:2011 „Triukšmo ribiniai dydžiai gyvenamuosiuose ir visuomeninės paskirties pastatuose bei jų aplinkoje“ patvirtinimo“, Lietuvos Respublikos administracinių nusižengimų kodekso nuostatomis ir kitais teisės aktais.

2. Taisyklių tikslas – reglamentuoti veiklos, kurią vykdant Savivaldybės viešosiose vietose skleidžiamas triukšmas, valdymą, siekiant išvengti klausos sutrikimų ar netekimo, apsaugoti žmonių gyvybę ir sveikatą bei aplinką nuo neigiamo triukšmo poveikio ir užtikrinti žmonių gyvenimo kokybę.

3. Taisyklės netaikomos paties asmens keliamo ir jį veikiančio triukšmo atvejais, esant triukšmui darbo vietose ir transporto priemonių viduje.

4. Šios Taisyklės galioja visoje Savivaldybės teritorijoje ir jų laikytis privalo visos institucijos, įstaigos, įmonės ir gyventojai, taip pat į Savivaldybės teritoriją atvykę kiti fiziniai ir juridiniai asmenys.

**II SKYRIUS**

**PAGRINDINĖS SĄVOKOS**

5. Taisyklėse vartojamos sąvokos ir apibrėžimai:

**Dienos metas –** laikas nuo 7 val. iki 19 val.

**Vakaro metas –** laikas nuo 19 val. iki 22 val.

**Nakties metas –** laikas nuo 22 val. iki 7 val.

**Dirginimas** – per apklausas triukšmo poveikio vietoje nustatytas bendruomenės nepasitenkinimas dėl triukšmo.

**Judrus triukšmo šaltinis –** motorinės transporto priemonės ir kiti judantys mechanizmai, skleidžiantys triukšmą.

**Gyvenamoji teritorija** – teritorija, kuri pagal teritorijų planavimo dokumentuose ar žemės valdos projektuose nustatytą žemės naudojimo būdą laikoma vienbučių ir dvibučių gyvenamųjų pastatų teritorija arba daugiabučių gyvenamųjų pastatų ir bendrabučių teritorija.

**Gyvenamosios patalpos** – patalpos, kurios pagal nekilnojamojo turto kadastre įrašytus duomenis laikomos gyvenamosios paskirties patalpomis.

**Kenksmingas poveikis** – neigiamas poveikis žmogaus sveikatai ar gyvajai gamtai.

**Renginys** – organizuotas viešas žmonių susibūrimas, veiksmas – koncertas, spektaklis, šventė, mugė, akcija, varžybos ir kt., kurio forma nepriskiriama susirinkimo sąvokai (mitingas, piketas, demonstracija, pilietinė akcija ir kt.).

**Stacionarus triukšmo šaltinis** – triukšmo šaltinis, kurio buvimo vieta yra nekintama.

**Statybų triukšmas** – statybų metu keliamas triukšmas nepriklausomai nuo to, kas jį sukelia (pvz., statybų darbai, mechanizmai).

**Tylioji gamtos zona** – zona, netrikdoma transporto, pramonės ar kitų mechanizmų skleidžiamo triukšmo ir buitinės veiklos, kaimynų, lankytojų ar rekreacinės veiklos keliamo triukšmo.

**Tylioji viešoji zona** –urbanizuotų teritorijų zona, netrikdoma transporto, pramonės ar komercinės ir gamybinės veiklos triukšmo.

**Triukšmas** – nepageidaujami arba žmogui kenksmingi išoriniai garsai, kuriuos sukuria žmonių veikla.

**Triukšmo prevencija –** priemonių, mažinančių triukšmo šaltinių įvairovę ir (ar) skaičių, užkertančių kelią viršyti triukšmo ribinius dydžius ir (ar) mažinančių triukšmo šaltinių garso slėgio, galios, stiprumo, energijos lygius, įgyvendinimas.

**Triukšmo prevencijos zona** – gyvenamųjų vietovių teritorija, kurioje triukšmas viršija ribinius dydžius ir kurioje būtina įgyvendinti triukšmo prevencijos ir mažinimo priemones.

**Triukšmo ribinis dydis** – triukšmo rodiklio vertė, kurią viršijus triukšmo šaltinio valdytojas privalo imtis priemonių skleidžiamam triukšmui šalinti ar mažinti.

**Triukšmo rodiklis** – garso, suvokiamo kaip triukšmas, duomuo, išreikštas fizikiniais garso matavimo vienetais.

**Triukšmo šaltinis** – bet koks įrenginys ar objektas, kuris kelia (skleidžia) triukšmą.

**Triukšmo šaltinio valdytojas** – triukšmo šaltinio savininkas arba kitas asmuo, teisėtai valdantis triukšmo šaltinį.

**Triukšmingos transporto priemonės ir mechanizmai** – motoriniai pjūklai, žoliapjovės, traktoriai ir kita technika, kuria atliekami ūkio darbai, techniškai netvarkingos ar techninių reikalavimų neatitinkančios transporto priemonės.

**Triukšmo valdymas** – visuma teisinių, organizacinių ir techninių priemonių, kurių tikslas – užtikrinti gyventojų ir aplinkos apsaugą nuo žalingo triukšmo poveikio, įskaitant gyventojų apsaugą nuo triukšmo sukeliamo dirginimo ir miego trikdymo, ir išsaugoti tyliąsias zonas.

**Viešoji vieta** – aikštės, skverai, parkai, gatvės, paplūdimiai, daugiabučių namų kiemai, viešasis transportas ir kt. visuomenės reikmėms naudojama teritorija, gyvenamoji aplinka.

**Viešosios rimties trikdymas** – šauksmai, švilpimas, garsus dainavimas arba grojimas muzikos instrumentais ir kitokiais garsiniais aparatais, pastatų durų, transporto priemonių durelių trankymas, šunų lodymas, netvarkingos signalizacijos veikimas, transporto priemonių triukšmingas veikimas.

**Uždara patalpa** – izoliuota patalpa, kurios sienos, langai ir durys neleidžia sklisti garsui į aplinką.

6. Kitos šiose Taisyklėse vartojamos sąvokos atitinka Lietuvos Respublikos triukšmo valdymo įstatyme ir kituose teisės aktuose vartojamas sąvokas.

**III SKYRIUS**

**TRIUKŠMO PREVENCIJA IR JO MAŽINIMO PRIEMONĖS**

7. Triukšmo prevencija įgyvendinama siekiant valdyti triukšmą bei jo poveikį žmonių sveikatai.

8. Triukšmo šaltinių skleidžiamo triukšmo matavimai atliekami standartizacijos norminių dokumentų nustatyta tvarka.

9. Gyvenamosiose teritorijose triukšmingas transporto priemones, įrenginius ir mechanizmus (traktorius, motociklus, žoliapjoves ir kt.) leidžiama naudoti tik tokiais būdais, kurie nekelia triukšmo, trikdančio asmenų ramybę, poilsį ir darbą. Šis reikalavimas netaikomas, kai transporto priemonės ir mechanizmai naudojami avarijoms likviduoti, su seniūnija suderintu laiku valyti, tvarkyti teritoriją, išvežti atliekas.

10. Daugiabučių namų savininkų bendrijoms, namus administruojančioms įmonėms rekomenduojama namo vidaus tvarkos ir žemės sklypo priežiūros taisyklėse nustatyti triukšmo prevencijos reikalavimus, kurie privalomi visiems daugiabučio namo patalpų savininkams.

11. Kaimo turizmo sodybų, įvairių patalpų, skirtų nuomai, pirčių savininkai patalpose ir lauke šalia tų patalpų privalo imtis triukšmo prevencijos priemonių, kad nebūtų trikdoma viešoji rimtis.

12. Mokyklose, nepriklausomai nuo jų steigėjo, turi būti įrengtos poilsio nuo triukšmo patalpos.

13. Gyvūnų savininkai arba už juos atsakingi asmenys privalo užtikrinti, kad jų gyvūnai netrikdytų viešosios rimties.

14. Savivaldybės viešosiose vietose organizuojamuose muzikiniuose, informaciniuose, reklaminiuose, komerciniuose ir kituose renginiuose triukšmo šaltiniai gali būti naudojami tik renginio, kuriam nustatyta tvarka išduotas leidimas, laiku.

15. Savivaldybės viešosiose vietose renginiai organizuojami vadovaujantis Renginių organizavimo Plungės rajono savivaldybės viešosiose vietose taisyklėmis.

16. Triukšmo šaltiniai renginių metu neturi viršyti teisės aktais nustatytų triukšmo ribinių dydžių.

17. Savivaldybės viešosiose vietose draudžiama:

17.1. naudoti pirotechnikos priemones nuo 22.00 iki 10.00 val., išskyrus valstybines švenčių dienas ir renginius, kuriuos rengti yra išduotas leidimas pagal Renginių organizavimo Plungės rajono savivaldybės viešosiose vietose taisykles;

17.2. naudoti civilinės pirotechnikos priemones (išskyrus F1 kategorijos fejerverkus) arčiau kaip 30 metrų nuo mokyklų, gydymo ir reabilitacijos įstaigų, kulto, šarvojimo patalpų, jeigu tai nesuderinta su pastatų (statinių) ar patalpų valdytojais;

17.3. teikiant paslaugas ar vykdant prekybą viešosiose vietose, trikdyti viešąją rimtį (garsiai leisti muziką, groti muzikiniais instrumentais, skleisti garsinę reklamą), išskyrus renginius, kuriems yra išduotas leidimas pagal Renginių organizavimo Plungės rajono savivaldybės viešosiose vietose taisykles;

17.4. uždarose patalpose leisti muziką, skleisti garsinę informaciją ar reklamą į išorinę aplinką, kai tai trikdo asmenų ramybę ir poilsį;

17.5. motorinėse transporto priemonėse leisti muziką ir (ar) tokių transporto priemonių skleidžiamu garsu trikdyti asmenų darbą, poilsį ar miegą;

17.6. vykdyti prekių pristatymo ir krovos darbus prekybos įstaigose, įsikūrusiose arčiau kaip 100 m nuo gyvenamųjų namų, sveikatos priežiūros, ugdymo įstaigų, nakties metu, jei tai trikdo gyventojų ramybę, poilsį ar darbą.

18. Tyliosiose viešosiose ir tyliosiose gamtos zonose draudžiama:

18.1. naudoti judrius triukšmo šaltinius, įvairių veiklų įrenginius, rankinius, mechaninius (motorinius) prietaisus ir kitą techniką, kuri trikdytų, neigiamai veiktų žmonių sveikatą, darbą, poilsį arba miego kokybę – darbo dienomis nuo 21.00 val. iki 8.00 val., poilsio ir švenčių dienomis – nuo 19.00 val. iki 9.00 val. Šis draudimas netaikomas atvejams, kai transporto priemonės ir mechanizmai naudojami avarijoms likviduoti, teritorijoms valyti ar tvarkyti, išvežti atliekas;

18.2. organizuoti renginius, skleisti garsinę informaciją ar reklamą, leisti muziką neturint nustatyta tvarka išduoto leidimo.

19. Triukšmo šaltinių valdytojai, planuojantys tyliosiose zonose naudoti stacionarius triukšmo šaltinius, privalo Lietuvos Respublikos įstatymų ir kitų teisės aktų nustatyta tvarka atlikti triukšmo poveikio visuomenės sveikatai ir aplinkai vertinimą.

20. Siekdama apsaugoti žmonių sveikatą ir aplinką, kuomet yra viršijami triukšmo ribiniai dydžiai, Savivaldybės vykdomoji institucija ir Lietuvos Respublikos sveikatos apsaugos ministerija ar jos įgaliota institucija – Nacionalinio visuomenės sveikatos centro prie Sveikatos apsaugos ministerijos, turi teisę laikinai:

20.1. apriboti stacionarių triukšmo šaltinių veiklą;

20.2. įpareigoti taikyti kitas triukšmo mažinimo priemones;

20.3. suderinusi su Lietuvos Respublikos susisiekimo ministerija, nustatytoje teritorijoje apriboti arba uždrausti transporto priemonių eismą.

**IV SKYRIUS**

**TRIUKŠMO ŠALTINIŲ VALDYTOJŲ TEISĖS, PAREIGOS IR ATSAKOMYBĖ**

21. Triukšmo šaltinių valdytojai, planuojantys statybos, remonto, montavimo darbus Savivaldybės viešosiose vietose ar gyvenamosiose vietovėse, ne vėliau kaip prieš 7 kalendorines dienas iki šių darbų pradžios, pateikia Savivaldybės vykdomajai institucijai informaciją (Taisyklių priedas) apie triukšmo šaltinių naudojimo vietą, planuojamą triukšmo lygį ir jo trukmę per parą, triukšmo mažinimo priemones.

22. Nepateikus Taisyklių 21 punkte nurodytos informacijos, darbai negali būti pradėti, o jau pradėti darbai turi būti nedelsiant nutraukti.

23. Triukšmo šaltinių valdytojui, planuojančiam statybos, remonto, montavimo darbus viešosiose vietose ar gyvenamosiose teritorijose, rekomenduojama iki darbų pradžios informuoti visuomenę bei kitus suinteresuotus asmenis apie triukšmo šaltinių naudojimo vietą, planuojamą triukšmo lygį ir jo trukmę per parą, triukšmo mažinimo priemones.

24. Informacija apie triukšmo šaltinių valdytojų planuojamus statybos darbus Plungės rajono savivaldybės viešosiose vietose bei gyvenamosiose vietovėse skelbiama Savivaldybės interneto svetainėje www.plunge.lt iki pranešime nurodytos atliekamų darbų pabaigos. Už šios informacijos patalpinimą atsakingas Savivaldybės administracijos Informacinių technologijų skyrius.

25. Savivaldybės teritorijoje fizinių ir juridinių asmenų atliekama remonto, rekonstrukcijos, montavimo ar statybos darbų veikla (išskyrus avarijų ir stichinių nelaimių likvidavimo darbai), kurios skleidžiamas triukšmas trikdytų, neigiamai veiktų žmonių sveikatą, darbą, poilsį ar miego kokybę, gali būti vykdoma darbo dienomis nuo 8.00 val. iki 20.00 val., o poilsio ir švenčių dienomis – nuo 9.00 val. iki 19.00 val.

26. Stacionarių triukšmo šaltinių, vykdančių ūkinę komercinę veiklą, keliamo triukšmo valstybinę visuomenės sveikatos saugos kontrolę pagal asmenų prašymus, pareiškimus, skundus atlieka Nacionalinio visuomenės sveikatos centro prie Sveikatos apsaugos ministerijos teritorinis padalinys.

27. Triukšmo šaltinių valdytojai privalo:

27.1. laikytis teisės aktuose nustatytų triukšmo ribinių dydžių ir užtikrinti, kad naudojamų įrenginių triukšmo lygis neviršytų vietovei, kurioje naudojami triukšmo šaltiniai, nustatytų triukšmo ribinių dydžių;

27.2. naudoti triukšmą keliančią įrangą pagal technines sąlygas ar papildomas sąlygas, jeigu jas nustatė kompetentingos valstybės arba Savivaldybės institucijos, suderinusios su sąlygas patvirtinusiomis valstybės institucijomis;

27.3. statant naujus objektus, kurie gali tapti triukšmo šaltiniu, ar rekonstruojant senus, parinkti geriausius gamybos būdus ar numatomas triukšmo mažinimo priemones, kurios užtikrintų triukšmo ribinių dydžių atitiktį reglamentuojantiems dydžiams;

27.4. Lietuvos Respublikos įstatymų ir kitų teisės aktų nustatyta tvarka informuoti kompetentingas valstybės institucijas ir visuomenę apie triukšmo lygius ir priemones, kurių imtasi triukšmui mažinti.

28. Triukšmo šaltinių valdytojai, planuojantys savo ūkinėje veikloje naudoti stacionarius triukšmo šaltinius, privalo Lietuvos Respublikos įstatymų ir kitų teisės aktų nustatyta tvarka atlikti triukšmo poveikio visuomenės sveikatai ir aplinkai vertinimą.

29. Nustatyta tvarka triukšmo šaltinio valdytojai privalo tikslinti ir keisti triukšmo prevencijos veiksmų planus ir juos įgyvendinti, tikslinti ir keisti triukšmo šaltinių naudojimo trukmę ir konkretų šių šaltinių veiklos pradžios ir pabaigos laiką.

30. Šių Taisyklių 29 punkte nurodytus reikalavimus triukšmo šaltinių valdytojai privalo įvykdyti:

30.1. juridiniai asmenys, užsiimantys gamyba, – ne vėliau kaip per 90 kalendorinių dienų;

30.2. juridiniai asmenys, užsiimantys prekyba, – ne vėliau kaip per 30 kalendorinių dienų;

30.3. juridiniai asmenys, atliekantys statybos darbus, rekonstrukcijos, remonto, montavimo darbus Savivaldybės viešosiose vietose – ne vėliau kaip per 4 kalendorines dienas;

30.4. fiziniai asmenys – ne vėliau kaip per 3 kalendorines darbo dienas.

31. Šių Taisyklių 30.1–30.4 papunkčiuose nurodyti terminai motyvuotu triukšmo valdytojų prašymu gali būti pratęsiami, bet ne ilgiau kaip pusę atitinkamo termino.

32. Asmenys, pažeidę šių Taisyklių reikalavimus, atsako Lietuvos Respublikos įstatymų nustatyta tvarka.

33. Triukšmo šaltinio valdytojas, padaręs žalos žmonių sveikatai, turtui, aplinkai, privalo ją atlyginti Lietuvos Respublikos įstatymų nustatyta tvarka.

**V SKYRIUS**

**BAIGIAMOSIOS NUOSTATOS**

34. Taisyklių vykdymą kontroliuoja įgaliotos valstybės institucijos, Savivaldybės administracija.

35. Savivaldybės mero ar įgalioto Savivaldybės administracijos direktoriaus sprendimai gali būti skundžiami Lietuvos Respublikos viešojo administravimo įstatymo nustatyta tvarka.

36. Šios Taisyklės gali būti keičiamos, pildomos ar pripažįstamos netekusiomis galios Savivaldybės tarybos sprendimu.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Triukšmo prevencijos Plungės rajono savivaldybės viešosiose vietose taisyklių

priedas

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(juridinio asmens atstovo ar fizinio asmens vardas, pavardė)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(juridinio asmens pavadinimas, kodas)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(buveinės arba gyvenamosios vietos adresas)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(telefono numeris)

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

(el. pašto adresas)

Plungės rajono savivaldybės merui

**Pranešimas**

**DĖL INFORMACIJOS APIE PLANUOJAMUS STATYBOS, REMONTO, MONTAVIMO DARBUS PATEIKIMO**

202\_\_\_- \_\_\_\_ - \_\_\_\_

Plungė

Atsižvelgdamas į Lietuvos Respublikos triukšmo valdymo įstatymo 14 straipsnio 2 dalį, teikiu šią informaciją:

1. Planuoju pradėti (*pažymėkite iš sąrašo*)

□ statybos darbus □ remonto darbus □ montavimo darbus □ kita \_\_\_\_\_\_\_\_\_\_\_\_\_

gyvenamojoje teritorijoje (vietovėje)*\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_*\_\_\_\_\_\_\_\_\_\_\_\_\_\_\_\_\_\_\_\_\_\_.

(*adresas, kur bus atliekami darbai, nurodant gatvės, namo, būto numerį)*

2. Planuojama darbų trukmė: nuo 202\_\_ - \_\_\_ -\_\_\_\_ iki 202\_\_ - \_\_\_ - \_\_\_.

3. Planuojamas triukšmo lygis neviršys Lietuvos Respublikos triukšmo valdymo įstatyme ir Lietuvos higienos normoje HN 33:2011 „Triukšmo ribiniai dydžiai gyvenamuosiuose ir visuomeninės paskirties pastatuose bei jų aplinkoje“ nustatytų leistinų triukšmo ribinių dydžių.

4. Planuojama darbų vykdymo trukmė per parą\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_.

5. Bus įgyvendintos šios triukšmo mažinimo priemonės (*pažymėkite iš sąrašo*):

□ naudojami sertifikuoti įrankiai

□ naudojamos garsą izoliuojančios medžiagos ir prietaisai (sienelės ir pan.)

□ uždaromos patalpos (langai, durys ir pan.)

□ daromos pertraukos tarp darbų

□ vienu metu nenaudojami visi triukšmą keliantys prietaisai

□ kita \_\_\_\_\_\_\_\_\_\_\_\_

\_\_\_\_\_\_\_\_\_\_\_\_\_                        \_\_\_\_\_\_\_\_\_\_\_\_\_\_\_\_\_\_\_\_\_\_\_

(parašas)                                                        (vardas ir pavardė)

**BENDRŲJŲ REIKALŲ SKYRIUS**

**AIŠKINAMASIS RAŠTAS**

**PRIE SAVIVALDYBĖS TARYBOS SPRENDIMO PROJEKTO**

|  |
| --- |
| **„DĖL TRIUKŠMO PREVENCIJOS PLUNGĖS RAJONO SAVIVALDYBĖS VIEŠOSIOSE VIETOSE TAISYKLIŲ PATVIRTINIMO“** |
| 2024 m. liepos 3 d.  Plungė |

1. **Parengto sprendimo projekto tikslai, uždaviniai.**

Sprendimo projektu siūloma patvirtinti Triukšmo prevencijos Plungės rajono savivaldybės viešosiose vietose taisykles (toliau – Taisyklės).

Taisyklių tikslas – reglamentuoti veiklos, kurią vykdant skleidžiamas triukšmas, valdymą, siekiant apsaugoti žmonių sveikatą ir aplinką nuo neigiamo triukšmo poveikio.

Patvirtinus naujas Taisykles, kuriose bus reglamentuotos triukšmo prevencijos ir jo mažinimo priemonės, triukšmo šaltinių valdytojų teisės ir pareigos, triukšmo kontrolė ir atsakomybė, bus sudaromos palankesnės sąlygos triukšmo valdymui Plungės rajono savivaldybės teritorijoje. Tinkamai organizuota triukšmo prevencija bus siekiama kurti saugią gyvenamąją aplinką, šalinti visuomenės sveikatą įtakojančius žalingus veiksnius.

**2. Siūlomos teisinio reguliavimo nuostatos, šiuo metu esantis teisinis reglamentavimas, kokie šios srities teisės aktai tebegalioja ir kokius teisės aktus būtina pakeisti ar panaikinti, priėmus teikiamą tarybos sprendimo projektą.**

Lietuvos Respublikos triukšmo valdymo įstatymo 13 straipsnio 1 dalies 2 punkte nustatyta, kad savivaldybių tarybos tvirtina Triukšmo prevencijos viešosiose vietose taisykles.

Patvirtinus Taisykles, pripažinti netekusiu galios Plungės rajono savivaldybės tarybos 2017 m. balandžio 27 d. sprendimą Nr. T1-96 „Dėl Triukšmo prevencijos Plungės rajono savivaldybės viešosiose vietose taisyklių patvirtinimo“ ir Plungės rajono savivaldybės administracijos direktoriaus 2017 m. rugpjūčio 11 d. įsakymą Nr. D-670 „Dėl statybos darbų triukšmo kontrolieriaus skyrimo, Triukšmo šaltinių valdytojų, kurie nėra ūkio subjektai, planinių tikrinimų taisyklių patvirtinimo ir statybos darbų pradžios ir pabaigos laiko nustatymo“.

1. **Kodėl būtina priimti sprendimą, kokių pozityvių rezultatų laukiama.**

Taisyklės turi atitikti LR Triukšmo valdymo įstatymo nuostatų reikalavimus. Teigiamos pasekmės – Taisyklės atitiks teisės aktus. Neigiamo poveikio teisinio reguliavimo sričiai nėra.

**4. Lėšų poreikis ir finansavimo šaltiniai.**

Papildomų lėšų poreikis nenumatomas.

**5. Pateikti kitus sprendimui priimti reikalingus pagrindimus, skaičiavimus ar paaiškinimus.**

Lietuvos Respublikos triukšmo valdymo įstatymo 13 straipsnio 1 dalies 2 punkte nustatyta, kad savivaldybių tarybos tvirtina triukšmo prevencijos viešosiose vietose taisykles.

Lietuvos Respublikos vietos savivaldos įstatymo 6 straipsnio 35 punktas nurodo, kad savivaldybės savarankiškoji funkcija – savivaldybėms priskirtas triukšmo prevencijos ir triukšmo valstybinio valdymo įgyvendinimas; 15 straipsnio 2 dalies 27 punktas nurodo, kad triukšmo prevencijos viešosiose vietose taisyklių tvirtinimas yra Savivaldybės tarybos išimtinė kompetencija.

**6. Pateikti sprendimo projekto lyginamąjį variantą, jeigu teikiamas sprendimo pakeitimo projektas.**

Paruoštas naujos redakcijos sprendimo projektas, projekto lyginamasis variantas neteikiamas.

**7. Sprendimo projekto antikorupcinis vertinimas.**

Atliekamas antikorupcinis vertinimas vadovaujantis Lietuvos Respublikos korupcijos prevencijos įstatymo 8 str. 1 d. 11 ir 14 punktais.

**8. Nurodyti, kieno iniciatyva sprendimo projektas yra parengtas.**

Savivaldybės administracijos Bendrųjų reikalų skyriaus iniciatyva.

**9. Nurodyti, kuri sprendimo projekto ar pridedamos medžiagos dalis (remiantis teisės aktais) yra neskelbtina.**

Sprendimo projektas yra viešas, neskelbtinos informacijos nėra.

**10. Kam (institucijoms, skyriams, organizacijoms ir t. t.) patvirtintas sprendimas turi būti išsiųstas.**

Sprendimas skelbiamas Teisės aktų registre ir Plungės rajono savivaldybės interneto svetainėje [www.plunge.lt](http://www.plunge.lt).

**11. Kita svarbi informacija** (gali būti nurodomos kitos galimos projekto ir (ar) jo įgyvendinimo alternatyvos, taip pat jų poveikio įvertinimas; nurodoma, kokios institucijos būtų atsakingos už jo atlikimą, kokie duomenys turėtų būti renkami, siekiant vėliau įvertinti, ar buvo pasiektas projekto tikslas; nurodoma, ar buvo konsultuotasi su visuomene, apibendrinami konsultavimosi rezultatai (nurodoma, su kokiomis suinteresuotomis grupėmis buvo konsultuotasi, ar atsižvelgta į suinteresuotų grupių pateiktus siūlymus, kiek į juos atsižvelgta) ir kita.).

Rengiant sprendimo projektą, paklausimai dėl pasiūlymų pateikimo išsiųsti Klaipėdos apskrities VPK Plungės rajono policijos komisariatui bei Nacionalinio visuomenės centro prie SAM Telšių departamentui (2024-04-11, reg. Nr. AS-2334), taip pat paruošta gyventojų apklausos anketa „Triukšmo prevencija Plungės rajono savivaldybėje“, kuri skelbta Savivaldybės internetiniame puslapyje [www.plunge.lt](http://www.plunge.lt) bei Facebook.

2024 m. gegužės 13 d. gautas NVSC prie SAM Telšių departamento atsakymas į paklausimą (reg. Nr. AG-3390), kuriame institucija siūlo nustatyti papildomus ribojimus arčiau nei 50 m atstumu nuo gyvenamųjų namų, švietimo įstaigų, bibliotekų, gydymo įstaigų įrengtų sporto aikštelių bei aikštynų, žaidimų, cirko ir kitų atrakcionų veiklai, t. y. siūlo numatyti, kad veikla būtu vykdoma tik nuo 8.00 val. iki 22.00 val. Vertintina, kad šis siūlymas yra perteklinis, nes Taisyklių III skyriuje yra numatyti ir aptarti reikalavimai (ribojimai) vykdomoms veikloms.

Taip pat teiktas siūlymas, kad „statant naujus objektus, kurie gali tapti triukšmo šaltiniu, ar juos rekonstruojant, būtu parinkti geriausi gamybos būdai ar numatomos triukšmą mažinimo priemonės, kurios užtikrintų triukšmo ribinių dydžių atitiktį reglamentuojantiems dydžiams“. Pažymėtina, kad reikalavimai triukšmo šaltinių valdytojams numatyti Taisyklų IV skyriuje.

Atliktos gyventojų apklausos metu išanalizuoti gauti duomenys, kurie parodė, kad triukšmo problema Plungės rajono savivaldybėje išlieka aktualia ir spręstina problema, t. y. 71,7 % apklausoje dalyvavusių gyventojų nurodė patiriantys trumpalaikį, momentinį ir ne nuolatinio pobūdžio triukšmą; 15,5 % apklaustųjų nurodė, kad nepatiria neigiamo triukšmo poveikio ir 9,2 % apklaustųjų nurodė, kad yra nuolat veikiami triukšmo. Labiausiai gyventojai yra trikdomi transporto priemonių keliamo triukšmo (44,1 %), kuris ypač pasižymi sezoniškumu (šiltuoju metų laiku motorolerių, motociklų keliams triukšmas, triukšmas dėl per greit važiuojančių automobilių). Pažymėtina, kad į apklausos klausimus atsakė 304 respondentai.

Klaipėdos AVPK Plungės r. PK dėl rengiamų Taisyklių pastabų bei pasiūlymų nepateikė.

**12.** **Numatomo teisinio reguliavimo poveikio vertinimas\***

|  |  |  |
| --- | --- | --- |
| **Sritys** | **Numatomo teisinio reguliavimo poveikio vertinimo rezultatai** | |
| **Teigiamas poveikis** | **Neigiamas poveikis** |
| *Ekonomikai* |  | *Nenumatomas* |
| *Finansams* |  | *Nenumatomas* |
| *Socialinei aplinkai* |  | *Nenumatomas* |
| *Viešajam administravimui* |  | *Nenumatomas* |
| *Teisinei sistemai* |  | *Nenumatomas* |
| *Kriminogeninei situacijai* |  | *Nenumatomas* |
| *Aplinkai* |  | *Nenumatomas* |
| *Administracinei naštai* |  | *Nenumatomas* |
| *Regiono plėtrai* |  | *Nenumatomas* |
| *Kitoms sritims, asmenims ar jų grupėms* |  | *Nenumatomas* |

\* Numatomo teisinio reguliavimo poveikio vertinimas atliekamas rengiant teisės akto, kuriuo numatoma reglamentuoti iki tol nereglamentuotus santykius, taip pat kuriuo iš esmės keičiamas teisinis reguliavimas, projektą. Atliekant vertinimą, nustatomas galimas teigiamas ir neigiamas poveikis to teisinio reguliavimo sričiai, asmenims ar jų grupėms, kuriems bus taikomas numatomas teisinis reguliavimas.

Rengėjas

Bendrųjų reikalų skyriaus vyr. specialistas Tomas Mikelkevičius